אושיק לוי

ביוגרפיה

לוי נולד בשם אשר לוי, גדל והתחנך בבני ברק ובירושלים. נולד לאב ממוצא בולגרי-תימני, ולאם ממוצא בוכרי-יווני. הוא החל את הקריירה המוזיקלית שלו בגיל 16 בהופעת בכורה בתוכנית "חץ וקשת" בגלי צה"ל. לאחר שירותו הצבאי בלהקת פיקוד המרכז הקים באמצע שנות השישים את להקת "רביעיית הטיילת", יחד עם גבי ברלין, חדוה עמרני, דוד טל (רוזנטל) ואריה גרנות. הלהקה עבדה יחד עם יוסי בנאי כפזמונאי וכבמאי ורפי בן-משה כמפיק המוזיקלי. לאחר מכן שיחק לוי בהפקה המקורית של המחזמר, "קזבלן", בתפקיד אחד מחבורת "הברילנטינים", ואף זכה להופיע על העטיפה הקדמית של אלבום הפסקול.
בסוף שנות השישים היה חבר בהרכב "שלישיית התאומים", יחד עם חנן גולדבלט ופופיק ארנון. יחד עם גולדבלט, הוא אף השתתף בגרסה השלישית של המופע המוזיקלי "תל אביב הקטנה".
ב-1969 שיחק בסרט "מרגו שלי" של מנחם גולן.
בפברואר 1971 הוציא את אלבום הסולו הראשון שלו, "קצת שקט", שהתאפיין בסגנון של פופ ורוק וכלל בין היתר את הלהיט "חוזה לך ברח" (רוטבליט / חנוך). במחציתו הראשונה של האלבום ניגנה להקת ה"צ'רצ'ילים", ובמחציתו השנייה להקת "זיעה קרה" בה היו חברים אלונה טוראל, אהרל'ה קמינסקי ושמוליק ארוך. שירים נוספים ידועים מהאלבום הם: "לא יודעים" (דיין / קריבושי) ו"לישון לישון" (אריאל / חנוך ). באותה שנה ביצע לוי את השיר "בלדה לשוטר" (מנור / הירש) מהסרט "השוטר אזולאי", שהפך לימים כאחד מלהיטיו הגדולים ביותר. שיר נושא לסרט נוסף, "עיר מקלט" (מנור / הירש) שר לוי שנה לאחר מכן לסרט הקולנוע "כץ וקרסו". באפריל 1971 השתתף בפסטיבל הזמר והפזמון תשל"א עם השיר "אליק השחף שלי" (מילים: ליאורה ברש, לחן: דן זכאי, עיבוד: אלברט פיאמנטה). 
בשנת 1972 שיחק בתפקיד הראשי בסרטו של פול ל. סמית' "ז'אקו והיצאניות" לצידו של דודו טופז, סרט שנחשב ייחודי בשל סצינות סקס ועירום, מה שלא היה מקובל באותה תקופה בקולנוע הישראלי. 
ב-1973 השתתף בסרט "חכם גמליאל" לצידו של יוסי בנאי.
בשנת 1974 השתתף בתוכנית הטלוויזיה לילדים, "חג לי", לצד שוקולד מנטה מסטיק ועמוס טלשיר ששודרה בערוץ 1.
אלבום הסולו השני בשם הפשוט, "אושיק לוי", יצא בסוף דצמבר 1974, הופק על ידי מתי כספי וכלל את השירים שהפכו למזוהים עמו עד היום: "זה מכבר", "אגדת דשא", "יונתן סע הביתה", "לא הכרתי אותך", ו"ניגון עתיק" (בלחן של אלתר). באלבום השתתפו טובי המוזיקאים של התקופה: ריקי גל, רותי נבון, קובי אושרת, להקת שוקולד מנטה מסטיק, חנן יובל ועוד.
בשנת 1976 הוציא בשיתוף עם המלחין והמפיק נפתלי אלתר שהלחין את כל השירים באלבום הסולו השלישי בשם "איפה טעינו", בו נכללו השירים: "איפה טעינו" שכתב זאב טנא, "זכרון יעקב" אותו כתב אלתר בעצמו, "סימן שבא שבת" שכתב אהוד מנור, ו"עד הבוקר" שכתב לוי עצמו עם יעקב גלעד ונפתלי אלתר.
באותה שנה שיחק אושיק לוי בסרט הישראלי "גבעת חלפון אינה עונה" בתפקיד ג'חנון.
בדצמבר 1978 השתתף בפסטיבל שירי הילדים מספר 9 עם השיר "טוליק" שהגיע למקום השלישי. ב-1979 הוציא את האלבום "חדש וקצת ישן" שכלל שירים קודמים מהקריירה שלו שהוקלטו מחדש, וארבעה שירים חדשים שהוקלטו לאלבום שמתוכם הצליחו רק "טוב לחיות בעד ארצנו ו"אל תלכי לבד".
בשנת 1981 שיחק בתפקיד ראשי בסרטו של ניסים דיין "סופו של מילטון לוי" לצידם של דב גליקמן ואבנר חזקיהו. כמו כן הוציא את השיר "ציפור אחת ביד" (מילים: יוסי בנאי, לחן: יהודית רביץ) שזכה להצלחה יחסית.
בדצמבר 1982 השתתף בפסטיבל שירי הילדים מספר 13 עם השיר "ילד אתה שואל" שכתב והלחין עוזי חיטמן, ועיבד מתי כספי.
בשנת 1984 הוציא את האלבום "לילות שרב" בשיתוף מלא הפעם עם זאב טנא שכתב את כל מילות השירים באלבום, אותו עיבד מתי כספי. מתוך האלבום הצליחו השירים: "כמו בסרט" (לחן: יהודית רביץ), "קיוויתי שתביני", "אין מקום להפתעות" (לחן: יהודה פוליקר), "לילות שרב"', שרה ודוד" (לחן: נפתלי אלטר), "רעידת אדמה" (לחן: קורין אלאל)  ו"למה לי להסתבך". בדצמבר אותה שנה השתתף בפסטיגל מספר 4 עם השיר "עושה את עצמי" (מילים: אבי קורן, לחן ועיבוד: רוני וייס).
במקביל לקח לוי הפסקה ארוכה מהקלטות והופיע במופעים שונים ובתוכניות טלוויזיה, בין היתר בסדרה לילדים "בלי סודות".
בספטמבר 1990 הוציא את האלבום "בקצה ילדות", ששיריו נכתבו על פי מנגינות ספרדיות שלוי זכר מילדותו, בו בלט במיוחד השיר "יד קטנה" (מילים: רחל שפירא, עיבוד: עדי רנרט)
ב-1995 הוציא את האלבום "לפעמים" שהורכב משירי ילדים של יהודה אטלס בלחניו של נפתלי אלטר.
בשנת 2003 יצא האלבום "אושיק לוי וחברים בהופעה חיה - אבל כולם", שתיעד הופעה בה ביצע לוי דואטים לשיריו עם אמנים שונים, במיוחד הדואט עם אסף אמדורסקי בשיר "יונתן סע הביתה", שזכה להצלחה.
בשנת 2005 יצא השיר "אהבתי", שכתב יענקל'ה רוטבליט והלחין יהודה פוליקר, אשר נכלל באלבום "אומר שירו בשקט".
בשנות האלפיים שיחק לוי במספר סדרות וטלנובלות ישראליות. בשנת 2001 שיחק בסדרת הטלוויזיה "טירונות" בתפקיד חוקר משטרה, וב"לגעת באושר", בשנת 2004 שיחק בסדרת הילדים "הפיג'מות", בשנים 2006 ו-2007 שיחק ב"השיר שלנו", בתפקיד הרמטכ"ל, ובשנת 2007 שיחק ב"בובות". בשנת 2011 שיחק בסדרה "בנות הזהב". בפברואר 2018 עלתה לשידור בערוץ חינוכית 23 הסדרה הקומית "קופה ראשית", בה משתתף לוי בדמות חזי הירקן בסופר השכונתי.

חיים אישיים

לוי היה נשוי לעירית רזילי, שהייתה דוגמנית ושחקנית, ולהם בן ובת. כיום נשוי לעדנה, ולהם שתי בנות. מתגורר בהרצליה.
לוי הוא אחיו של הזמר אברהם לוי, המוכר יותר בשם הבמה לוליק.